УПУТСТВО ЗА КОРИСНИКЕ О СПРОВОЂЕЊУ ПРОГРАМА СУБВЕНЦИОНИСАНИХ КРЕДИТА ЗА НАБАВКУ ОПРЕМЕ И ОБРТНА СРЕДСТВА „КАПИТАЛ ЗА РАЗВОЈ“
(Извод из програма са додатним информацијама)

У овом документу су дате ближе информације потенцијалним корисницима Програма субвенционисаних кредита за набавку опреме и обртна средства „Капитал за развој“ (у даљем тексту: Програм), па из тих разлога молимо да га пажљиво прочитате. Документ је допуњен додатним појашњенима која су означена italic текстом.
KOРИСНИЦИ СРЕДСТАВА
За средства по овом Програму могу да конкуришу:
Право да се пријаве на конкурс за доделу бесповратних средстава имају:

1. правна лица, регистрована у АПР као привредна друштва, или задруге, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2025. годину и 

2. предузетници регистровани у АПР.

Услов да задруга користи средства Програма јесте да је задруга ускладила своја акта, органе и пословање са Законом о задругама („Службени гласник РС”, број 112/15) и да се подвргла задружној ревизији у последње две године.

Средства не могу да се доделе привредним субјектима који обављају делатност у сектору пољопривреде, шумарства, рибарства и рударства, сектору снабдевања електричном енергијом, гасом, паром и климатизације и снабдевања водом и управљања отпадним водама, као и у области производње  дуванских производа, кокса и деривата нафте, експлозива, вештачких влакана, сировог гвожђа, челика и феролегура, нуклеарног горива, оружја и муниције, борбених војних возила, области трговинске делатности, финансијских делатности, осигурања, пословања некретнинама, делатности удружења. организовања игара на срећу, лутрија и сличних делатности, делатности домаћинстава као послодавца и делатност домаћинстава која производе робу и услуге за сопствене потребе.

Изузетно, средствима Програма се може финансирати трговинска делатност, која у себи има одређени степен обраде, односно привредни субјекти који, поред основне функције промета робе, обављају активности које подразумевају одређени степен дораде, прераде, финализације, паковања, сортирања, класификације, складиштења са додатним услугама или друге активности којима се производу повећава вредност, унапређују квалитет, безбедност и стандардизацију производа и уводе савремену технологију у обраду, паковање, складиштење и дистрибуцију.
У случају да привредни субјекат обавља делатност дозвољену Програмом, а код АПР имају регистровану шифру делатности различиту од делатности коју обављају и за коју конкуришу, пре оглашавања јавног позива као његова претежна делатности или претежна делатности његовог огранка, потребно је да достави доказ за обављање делатности и то слике производног погона, картице основних средстава и фактуре за испоручен сопствени производ, односно услугу.
УСЛОВИ ЗА ДОДЕЛУ БЕСПОВРАТНИХ СРЕДСТАВА ПО ПРОГРАМУ

Корисници средстава морају да испуњавају следеће услове:

1)
да су поднели попуњен захтев за доделу бесповратних средстава, и захтев за кредит за потребном документацијом банци; 

2)
привредни субјекти који обављају делатност дозвољену Програмом, а код АПР имају регистровану шифру делатности различиту од делатности коју обављају и за коју конкуришу, морају да доставе:

2.1
слике погона постојећих машина односно основних средстава/опреме која се користи за обављање делатности; 

2.2 картицe основних средстава или другу одговарајућу књиговодствену/имовинску документацију, на дан 31. децембра 2025. године на којима је обележена опрема која се користи за обављање делатности која се доказује и за коју су достављене слике;
2.3 три фактуре или фискална рачуна за испоручен сопствени производ/услугу, из претходне две године, на износе веће од 100.000,00 динара, или фактуре/фискални рачуни којима се доказује кумулативан износ од 100.000 динара на месечном нивоу, за различите купце, који нису у групи повезаних  лица.
3) да су регистровани у АПР у складу са законом којим се уређује регистрација привредних субјеката, најкасније 31. децембра 2024. године;

4) да нису разврстани као средње и велико правно лице у складу са Законом о рачуноводству према финансијским извештајима за 2025. годину;

5) да су у већинском приватном власништву и да нису у групи повезаних лица, у смислу Закона о привредним друштвима („Службени гласник РС”, бр. 36/11, 99/11, 83/14 - др. закон, 5/15, 44/18, 95/18, 91/19 и 109/21) и Закона о банкама („Службени гласник РС”, бр. 107/05, 91/10, 14/15 и 19/25), у којој су неки од чланова средња и велика правна лица у складу са Законом о рачуноводству; 

6) да су измирили доспеле обавезе јавних прихода;

7) да не обављају производњу и промет било ког производа или активности, које се према домаћим прописима или међународним конвенцијама и споразумима, сматрају забрањеним, или ону делатност за коју није дозвољена додела државне помоћи, као ни организовање игара на срећу, лутрија и сличних делатности;

8) да испуњавају све услове дефинисане у одељку 3. НАМЕНА СРЕДСТАВА;

9) да у текућој фискалној години и у претходне две године (односно у 2026, 2025. и 2024. години) заједно са повезаним лицима нису примили de minimis помоћ чија би висина, заједно са траженим бесповратним средствима, прекорачила износ од 300.000 евра у номиналној вредности или динарској противвредности по званичном средњем курсу Народне банке Србије;

10) да над њима није покренут стечајни поступак или поступак ликвидације;

11) да нису у тешкоћама у складу са чланом 2. Уредбе о правилима за доделу државне помоћи („Службени гласник РСˮ, бр. 13/10, 100/11, 91/12, 37/13, 97/13, 119/14, 23/21 – др. уредбе, 62/21 – др. уредбе, 99/21 – др. уредбе, 20/23 – др. уредба, 43/23 - др. уредба, 48/23 - др. уредба и 17/2025 - др. уредба). Привредни субјект који је основан пре мање од три године не сматра се привредним субјектом у тешкоћама, изузев ако је реч о малом привредном субјекту који испуњава услове за отварање стечајног поступка;

12) да привредном субјекту није изречена трајна или привремена правноснажна мера забране обављања делатности у последње две године;

13) да привредни субјект испуњава све услове из важећих прописа који се односе на обављање предметне делатности, укључујући прописе у области заштите животне средине, радног законодавства и безбедности на раду;

14) да предмет финансирања за који се конкурише неће бити финансиран делимично или у целости из било ког другог извора јавних средстава, као и да нису конкурисали или већ добили средства за исто улагање по другим програмима финансијске подршке у виду бесповратних средстава из буџета Републике Србије у 2026. години.

Законски заступник привредног субјекта подноси Изјаву под пуном материјалном и кривичном одговорношћу којoм потврђује испуњеност услова из става 1. тачка 5) и тач. 7 – 14. овог одељка, док се испуњеност услова из става 1. тачка 6) овог одељка доказује потврдом Пореске управе да је подносилац захтева измирио све доспеле обавезе јавних прихода, која мора бити издата након датума објављивања јавног позива.


У току поступка одлучивања о додели бесповратних средстава, користиће се подаци из регистара и евиденција надлежних органа: АПР, Пореске управе и других релевантних регистара.

Корисник средстава је дужан да уколико конкурише за субвенционисани кредит за набавку опреме, пре пуштања кредита у течај, има обезбеђен слободан простор и све услове за инсталирање и стављање у функцију опреме која се набавља, односно у случају набавке опреме која, по својој природи и намени, не захтева инсталацију, монтажу или посебно стављање у функцију, корисник средстава је дужан да пре пуштања кредита у течај има обезбеђен одговарајући простор и услове за њено смештање, чување и коришћење, односно да обезбеди све услове неопходне за њено несметано стављање у употребу и обављање делатности за коју се опрема набавља. Корисник средстава је дужан да улагање за које су му одобрена подстицајна средства заврши одмах по пуштању кредита у течај, а најкасније у року од 12 месеци од закључења Уговора о додели бесповратних средстава. 

НАМЕНА СРЕДСТАВА
Средства опредељена овим програмом намењена су за субвенционисање каматних стопа за кредите за: 

• Набавку нове опреме,

• Трајна обртна средства.

Сврха и намена улагања мора бити у складу са природом делатности привредног субјекта.

Опрема која је предмет Програма, не може бити купљена од физичког лица, осим ако је продавац опреме предузетник. 

Привредни субјекат може да конкурише за набавку возила и за услужну и производну делатност коју обавља искључиво уколико је делатност таква да захтева коришћење одговарајућег возила за њено обављање, односно уколико делатност има карактер сталног теренског рада (нпр. кетеринг, ауто – школе, патронажна служба, грађевински радови и сл). Привредни субјекат не може да конкурише за набавку возила тип М1 следећих подгрупа: луксузна лимузина, продужена лимузина, лимузина са задњим вратима, купе, кабриолет СУВ тип возило и Џип.
Под набавком рачунарске опреме подразумева се опрема намењена искључиво  обављању производне или услужне делатности којом се бави привредни субјекат. Рачунарска опрема мора бити нова и намењена за професионалну употребу.

Под набавком софтвера (софтверске лиценце) подразумева се професионална опрема намењена искључиво  обављању производне или услужне делатности којом се бави привредни субјекат. Не финансира се израда софтвера за индивидуалне потребе, већ искључиво набавка готових софтвера, односно софтверске лиценце.

Мобилни телефони нису предвиђени за финансирање средствима Програма.
Уколико је предмет набавке опрема за унапређење енергетске ефикасности и еколошких аспеката сопствене производње, у смислу овог Програма, под истом се могу сматрати:
· алтернативни системи за производњу топлотне и електричне енергије искључиво за сопствене потребе, односно за потребе производног погона (соларни панели, постројења на природни гас, котлови на пелет и гас, геотермалне пумпе, грејни системи на биомасу, као и припадајућа инсталација за ову опрему); НАПОМЕНА: Законом  коришћењу обновљивих извора енергије ("Сл. Гласник РС", бр. 40/21, 35/23 и 94/2024) се дефинише да  инсталисана снага купаца-произвођача треба да буде ограничена до 150 kW за купце-произвођаче који нису у категорији домаћинства.
· специфичне машине и опрема за еколошку заштиту земље, ваздуха и воде (системи за прераду отпадних вода, филтери и системи за пречишћавање издувних/отпадних гасова, воде…).

Под опремом за енергетску и еколошку ефикасност се у смислу овог Програма, не сматра набавка материјала за топлотну изолацију производног погона, замена столарије, замена конвенционалне ЛЕД расветом. Такође, изградња мини хидро електрана и ветроелектрана се не сматра алтернативним системом за потребе производње енергије, у смислу овог Програма.

Средствима Програма се може финансирати куповина опреме за потребе енергетске и еколошке ефикасности, као и радови за уградњу/монтажу исте, али не и транспортни трошкови и сви други трошкови који се иначе не могу финансирати средствима овог Програма (ови трошкови не могу бити приказани на профактури). 
Набавка соларних панела, хладњача/расхладних уређаја и сушара је дозвољена само уколико се исти постављају на објекту који су у власништву подносиоца захтева.

Трајна обртна средства која могу бити предмет финансирања обухватају: набавку сировина, репроматеријала и амбалаже, као и материјал и потрошни материјал неопходан за пружање услуге, резервне делове који се уграђују или користе приликом пружања услуге, робу/материјал који је саставни део услуге, друге непосредне инпуте неопходне за пружање конкретне услуге.
ФИНАНСИЈСКИ ОКВИР
Максималан износ појединачног кредита чија се камата субвенционише по овом програму је 15.000.000,00 динара. 

Укупна вредност улагања за набавку опреме је износ улагања исказан на једној или више профактура који укључује ПДВ, трошкове транспорта, монтаже, инсталирања, обуке као и било које друге трошкове који су у вези са улагањем. Износ царине и сви други трошкови који нису исказани на профактури не сматрају се укупном вредношћу улагања у складу са овим Програмом. Код кредита за трајна обртна средства, корисник на основу потреба утврђује укупну вредност улагања, узимајући у обзир и трошкове ПДВ.

Износ кредита је укупна вредност улагања умањена за износ сопственог учешћа и у случају кредита за набавку опреме не може бити мањи од 700.000,00 динара, односно минимална вредност улагања је 1.000.000,00 динара. Сопствено учешће је обавезно код кредита за набавку опреме у висини од најмање 30% укупне вредности улагања.

Набавна цена на профактури домаћих добављача мора бити исказана у динарима. У случају набавке из иностранства, нето вредност исказана у страној валути у профактури, прерачунава се према средњем курсу Народне банке Србије (у даљем тексту: НБС) на дан издавања профактуре. 

Све евентуалне касније настале негативне курсне разлике у случају набавке из иностранства сноси подносилац захтева.

Уколико је укупна вредност набавке виша од максималног износа појединачног кредита, корисник може да финансира разлику сопственим учешћем. 
НАЧИН РЕАЛИЗАЦИЈЕ ПРОГРАМА
Kредити за набавку нове опреме, односно основних средстава/опреме која се користи за обављање делатности, одобравају под следећим условима:

1) укупан износ кредитне линије за Програм: 1.000.000.000,00 динара;

2) износ појединачног кредита: од 700.000,00 до 15.000.000,00 динара;

3) учешће клијента најмање 30%;

4) номинална каматна стопа (НКС): 6,30% годишње, фиксна, обрачуната на динарски кредит без валутне клаузуле (корисници плаћају 2%, а Министарство субвенционише 4,30%);

5) рок отплате укључујући грејс период: до 60 месеци;

6) грејс период: 6 месеци;

7) провизиjа и накнада за обраду захтева: до 0,5%, субвенционише Министарство;

8) средстава обезбеђења: 

· меница фирме;

· лична меница власника (сваког оснивача који има више од 25% учешћа);

· залога на опреми која је предмет куповине.

Kредити за трајна обртна средства одобравају се под следећим условима:

1) укупан износ кредитне линије за Програм: 1.000.000.000,00 динара ;

2) износ појединачног кредита: до РСД 15.000.000,00;

3) номинална каматна стопа (НКС): 6,70% годишње, фиксна, обрачуната на динарски кредит без валутне клаузуле (корисници плаћају 2% а Министарство субвенционише 4,70%);

4) рок отплате укључујући грејс период: 36 месеци;

5) грејс период: 6 месеци;

6) провизиjа и накнада за обраду захтева: до 0,5%, субвенционише Министарство;

7) средстава обезбеђења: 

· меница фирме;

· лична меница власника (сваког оснивача који има више од 25% учешћа);

· за предузетнике и микро правна лица за износ кредита  преко 2,5 милиона динара, односно за мала правна лица за износе кредита преко 6 милиона динара хипотека 1. реда на непокретности правно-формално прихватљивим банци и/или залога на опреми/ возилима и/или уколико је прихватљива банци.

Додатни услови за обе врсте кредита:

1) искључује се забрана расподеле добити привредног субјекта до отплате кредита;

2) привредни субјекти могу отплатити кредит превремено у односу на рок који је дефинисан у уговору са банком;

3) искључује се могућност наметања додатних услова, од стране банке,  клијентима који конкуришу за овај програм у односу на услове који већ важе за клијенте који користе друге кредите исте банке (нпр. условљавање величине промета преко банке и сл.).

Рок за подношење захтева је дефинисан јавним позивом, који је објављен на интернет страници Министарства: www.privreda.gov.rs. 

Захтев за доделу бесповратних средстава се подноси истовремено са захтевом за кредит у експозитури/филијали банке и то достављањем попуњеног Обрасца бр. 1 - Захтев за доделу бесповратних средстава, заједно са пратећом документацијом. 

Банка ће примати искључиво захтеве привредних субјеката који задовољавају све услове Програма и који су предали неопходну документацију. 

Привредни субјекти могу поднети највише по један захтев за сваку врсту кредита по овом Програму.  

Услов за доделу бесповратних средстава је да је захтев за кредитним средствима претходно условно одобрен од стране банке.

